Bespiegelings dat Musi nou sy bedanking gaan aankondig | Netwerk24
Deur Philda Essop 23 Oktober 2019 13:23
Mmusi Maimane gaan volgens bespiegelings Woensdag sy bedanking as DA-leier aankondig. Foto: Argief
Sterk aanduidings dat Mmusi Maimane as DA-leier gaan bedank, het Woensdag die hoogte ingeskiet nadat hy aangekondig het dat hy die land op 'n mediakonferensie gaan toespreek.
n Sluier van geheimhouding is egter getrek oor die vergadering van die DA se federale leiers wat tans in sy hoofkantoor in Johannesburg plaasvind.
Daar word beweer dat Maimane daar sy bedanking gaan aankondig.
Maimane sou aanvanklik om 13:00 'n mediakonferensie toespreek, maar dit is na 15:00 uitgestel.
Dit kom te midde van druk bespiegeling in politieke kringe en op sosiale media dat hy sy bedanking gaan aankondig.
Die vergadering van die federale leiers was geskeduleer om die DA se samewerkingsooreenkoms in die Johannesburgse metroraad ná die bedanking van Herman Mashaba, burgemeester van dié metro, te bespreek.
Mashaba het Dinsdag vrae gesystap oor of hy en Maimane planne het om 'n politieke party op die been te bring.
"Ek kan nie regtig reageer namens mnr. Maimane nie. Ek was nooit sy woordvoerder nie en dus moet ek dit aan hom oorlaat om te reageer," het hy Dinsdag aan joernaliste by die parlement gesê.
Verskeie DA-lede was glo woedend vir Maimane omdat hy Maandag Mashaba se mediakonferensie bygewoon het en onder meer na hom as "sy held" verwys het. Dit was ondanks kritiek wat Mashaba kort tevore teen die DA uitgespreek het.
Maimane is onder druk om as DA-leier af te staan nadat dit aanbeveel is deur 'n hersieningspaneel wat ná die Mei-verkiesing saamgestel is om die party se strukture en beleid te hersien. Die DA se steun in hierdie verkiesing het vanaf 22,23% in die 2014-verkiesing tot 20,77% gedaal.